CELEX: 52022PC0039
Language: ro
Date: 2022-02-10
Title: Propunere de DIRECTIVĂ A CONSILIULUI de modificare a Directivei 2006/112/CE în ceea ce privește prelungirea perioadei de aplicare a mecanismului opțional de taxare inversă în legătură cu livrările de anumite bunuri și prestările de anumite servicii care prezintă risc de fraudă și a mecanismului de reacție rapidă împotriva fraudei în domeniul TVA

COMISIA EUROPEANĂ
            Bruxelles, 10.2.2022
            COM(2022) 39 final
            2022/0027(CNS)
            
            Propunere de
            DIRECTIVĂ A CONSILIULUI
            de modificare a Directivei 2006/112/CE în ceea ce privește prelungirea perioadei de aplicare a mecanismului opțional de taxare inversă în legătură cu livrările de anumite bunuri și prestările de anumite servicii care prezintă risc de fraudă și a mecanismului de reacție rapidă împotriva fraudei în domeniul TVA
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Temeiurile și obiectivele propunerii
            
            
               Scopul prezentei propuneri de directivă de modificare a Directivei 2006/112/CE a Consiliului din 28 noiembrie 2006 privind sistemul comun al taxei pe valoarea adăugată
                  1
                (denumită în continuare „Directiva TVA”) este de a prelungi: 1) posibilitatea aplicării de către statele membre a mecanismului de taxare inversă pentru a combate frauda existentă în ceea ce privește livrările de bunuri și servicii menționate la articolul 199a alineatul (1) din Directiva TVA și 2) posibilitatea utilizării mecanismului de reacție rapidă (MRR), astfel cum se prevede la articolul 199b din Directiva TVA, pentru a combate frauda prin aplicarea mecanismului de taxare inversă în cazuri foarte specifice.
            
            
               Ca regulă generală, articolul 193 din Directiva TVA prevede că TVA se plătește de către orice persoană impozabilă care efectuează o livrare de bunuri sau o prestare de servicii. Prin derogare de la acest sistem, mecanismul de taxare inversă permite desemnarea unui destinatar al livrării/prestării ca persoană care are obligația de a plăti TVA. În cadrul acestui mecanism de taxare inversă, TVA nu este percepută de furnizor, ci este contabilizată de client (persoană impozabilă) în declarația sa de TVA. Această TVA este apoi dedusă în aceeași declarație de TVA și, prin urmare, în măsura în care persoana respectivă are drept deplin de deducere, rezultatul este zero.
            
            
               Mecanismul de taxare inversă este utilizat pentru a combate frauda și, în special, frauda intracomunitară cu firme „fantomă” (Missing Trader Intra-Community – MTIC). Acest tip de fraudă se produce atunci când un comerciant achiziționează bunuri, transportate sau expediate dintr-un alt stat membru, în cadrul unei livrări scutite de la plata TVA și le vinde facturând cumpărătorului TVA. După încasarea TVA de la client, respectivul comerciant dispare înainte de a achita autorităților fiscale TVA datorată. În același timp, clientul, acționând cu bună-credință, poate în mod normal deduce TVA achitată furnizorului în baza declarației sale de TVA. Prin urmare, în cadrul mecanismului de taxare inversă, TVA nu este plătită efectiv furnizorului.
            
            
               Aplicarea mecanismului de taxare inversă în temeiul articolului 199a din Directiva TVA este opțională pentru statele membre. Acesta le permite să combată acest tip de fraudă în zonele sensibile predefinite în care se produce de obicei
                  2
                pe teritoriul lor. Odată ce furnizorii sunt obligați să utilizeze mecanismul de taxare inversă pentru astfel de livrări interne, aceștia nu pot percepe TVA pe factura emisă. Aceștia nu vor încasa ulterior TVA de la clientul lor, neputând astfel să dispară cu valoarea TVA încasată. MRR prevăzut la articolul 199b este o măsură cu caracter excepțional, care permite statelor membre să introducă rapid, în cazuri de urgență imperativă, un mecanism temporar de taxare inversă pentru livrările de bunuri și prestările de servicii în sectoare în care au avut loc cazuri de fraudă neprevăzută și masivă și care nu sunt enumerate la articolul 199a din Directiva TVA. Această procedură este excepțională și extrem de rapidă, deoarece Comisia trebuie să reacționeze în termen de o lună, fie prin formularea unui aviz negativ, fie confirmând în scris statului membru în cauză că nu are obiecții cu privire la măsura respectivă. Statul membru poate adopta măsura specială MRR de la data primirii confirmării respective. Prin utilizarea acestui mecanism, statele membre pot reduce perioada necesară pentru obținerea derogării „normale” în temeiul articolului 395 din Directiva TVA, care poate dura până la șase luni. O astfel de derogare necesită o propunere din partea Comisiei și adoptarea în unanimitate de către Consiliu.
            
            
               Articolul 199a din Directiva TVA a fost introdus
                  3
                pentru perioada 2010-30 iunie 2015, iar aplicabilitatea sa a fost prelungită inițial
                  4
               , cu modificări, până la 31 decembrie 2018. Articolul 199b din Directiva TVA a fost introdus
                  5
                pentru perioada 2013-31 decembrie 2018. Aplicabilitatea atât a articolului 199a, cât și a articolului 199b din Directiva TVA a fost prelungită ulterior
                  6
                până la 30 iunie 2022 pentru a coincide cu data prevăzută inițial pentru intrarea în vigoare a sistemului definitiv de TVA (a se vedea mai multe detalii mai jos).
            
            
               La momentul la care perioada de aplicare a articolelor 199a și 199b din Directiva TVA urma să fie prelungită până la 30 iunie 2022, Comisia a prezentat un raport privind efectele mecanismelor prevăzute la aceste articole
                  7
                și a concluzionat, pe baza contribuțiilor administrațiilor fiscale și ale părților interesate din mediul de afaceri, că măsurile prevăzute la aceste articole sunt utile în combaterea fraudei.
            
            
               Pentru a aborda problema fraudei (MTIC) într-un mod mai structural, Comisia a prezentat o propunere de introducere a așa-numitului sistem definitiv de TVA, un sistem mai simplu și invulnerabil la fraude pentru comerțul cu bunuri în interiorul Uniunii
                  8
               . Acest regim, cu intrare în vigoare la 1 iulie 2022 potrivit propunerii Comisiei, oferă un răspuns decisiv la problema fraudei MTIC.
            
            
               Cu toate acestea, situația actuală a negocierilor în curs din cadrul Consiliului indică faptul că nu va fi posibil ca sistemul definitiv de TVA să intre în vigoare la 1 iulie 2022. Pentru a permite continuarea negocierilor cu privire la sistemul definitiv, fără a pune în pericol instrumentele disponibile pentru combaterea fraudei în domeniul TVA, este oportun să se prelungească aplicabilitatea măsurilor antifraudă prevăzute la articolele menționate pentru o nouă perioadă limitată.
            
            
               Prelungirea perioadei de aplicare a articolelor 199a și 199b ar permite, de asemenea, dezvoltarea unor instrumente suplimentare de combatere a evaziunii fiscale. În acest scop și în conformitate cu pachetul fiscal
                  9
               , Comisia pregătește o propunere pentru modernizarea normelor actuale în domeniul TVA, ținând seama de oportunitățile oferite de tehnologiile digitale. Sub titulatura de „TVA în era digitală”, Comisia va evalua obligațiile de raportare în domeniul TVA, eventual inclusiv în ceea ce privește raportarea pe bază de tranzacții (TBR) și un sistem îmbunătățit de facturare electronică. Acest lucru ar trebui să furnizeze administrațiilor fiscale informații mai rapide și mai detaliate cu privire la tranzacțiile individuale și, prin urmare, să reducă riscul de fraudă. Pe baza acestor evoluții legislative, necesitatea prelungirii în continuare a aplicabilității articolelor 199a și 199b ar trebui reevaluată în viitor.
            
            
               •Coerența cu dispozițiile existente în domeniul de politică vizat
            
            
               
                  Prezenta propunere prelungește aplicabilitatea măsurilor prevăzute la articolele 199a și 199b din Directiva TVA pentru o perioadă limitată, pe parcursul continuării negocierilor din cadrul Consiliului cu privire la propunerea privind un sistem definitiv de TVA, care include modificări ale articolelor 199a și 199b din Directiva TVA pentru a le alinia la funcționarea sistemului definitiv. Întrucât sistemul definitiv de TVA se referă la bunuri, articolele 199a și 199b ar urma să fie limitate la servicii.
               
               
                  Această prelungire este, de asemenea, în concordanță cu calendarul pregătirilor Comisiei pentru noi norme de raportare ca măsură antifraudă, ceea ce ar putea duce la eliminarea necesității aplicării mecanismului de taxare inversă. Cu toate acestea, chiar dacă aceste noi norme de raportare ar urma să fie adoptate destul de curând, ar fi nevoie de o perioadă de timp pentru ca persoanele impozabile să se adapteze la noile norme; prin urmare, o prelungire până la sfârșitul anului 2025 pare adecvată.
               
            
            
               •Coerența cu alte politici ale Uniunii
            
            
               
                  Articolul 199a din Directiva TVA acoperă, în cadrul mecanismului de taxare inversă, printre altele, comercializarea certificatelor de emisii de gaze cu efect de seră în UE [sistemul UE de comercializare a certificatelor de emisii (ETS)]. Pentru a sprijini obiectivele Pactului verde european, în special în ceea ce privește reducerea cu 55 % a emisiilor de gaze cu efect de seră până în 2030, este esențial ca ETS să fie mai bine protejat împotriva fraudei (de tip carusel) pentru a se evita, pe lângă pierderile financiare, subminarea credibilității sistemului.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
         
         
            
               
                  Prezenta directivă modifică Directiva TVA în temeiul articolului 113 din Tratatul privind funcționarea Uniunii Europene. 
               
               
                  Întrucât propunerea prelungește durata aplicării anumitor dispoziții ale directivei, este necesară o modificare a Directivei TVA. 
               
            
            
               •Subsidiaritatea (în cazul competenței neexclusive) 
            
            
               În conformitate cu principiul subsidiarității, astfel cum a fost prevăzut la articolul 5 alineatul (3) din Tratatul privind Uniunea Europeană, Uniunea poate interveni numai dacă obiectivele preconizate nu pot fi realizate în mod satisfăcător de statele membre acționând singure și, prin urmare, având în vedere amploarea și efectele acțiunilor propuse, pot fi realizate mai bine la nivelul Uniunii.
            
            
               
                  Obiectivul de combatere a fraudei prin aplicarea mecanismului de taxare inversă și posibilitatea de utilizare a mecanismului de reacție rapidă pentru combaterea fraudei neprevăzute și masive poate fi realizat cel mai bine la nivelul Uniunii și își are temeiul juridic specific în Directiva TVA. Prin urmare, extinderea acestor măsuri necesită o modificare a Directivei TVA. 
               
            
            
               •Proporționalitate
            
            
               
                  Având în vedere caracterul opțional și temporar al măsurilor a căror aplicabilitate este prelungită, propunerea este proporțională cu obiectivul urmărit, și anume combaterea fraudei care afectează anumite livrări de bunuri și prestări de servicii și sprijinirea statelor membre în combaterea fraudei neprevăzute și masive în domeniul TVA. 
               
            
            
               •Alegerea instrumentului
            
            
               
                  În scopul modificării Directivei TVA, se propune o directivă. 
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluările ex post/verificarea adecvării legislației existente
            
            
               
                  La momentul prelungirii, Comisia a prezentat un raport privind funcționarea și efectele mecanismului de taxare inversă în legătură cu articolele 199a și 199b din Directiva TVA
                     10
                   și a concluzionat că măsurile prevăzute la aceste articole sunt utile în combaterea fraudei.
               
               
                  Această analiză aprofundată a fost efectuată destul de recent, iar Directiva TVA nu a fost modificată de la momentul respectiv în ceea ce privește condițiile juridice sau aspectele practice pentru aplicarea mecanismului de taxare inversă. În plus, Directiva TVA nu a fost modificată în mod semnificativ pentru a aborda problema fraudei MTIC într-un mod mai structural. În sfârșit, serviciile Comisiei nu dispun de informații cu privire la noi sectoare care ar fi predispuse la fraude MTIC și pentru care mecanismul de taxare inversă ar fi instrumentul potrivit. Prin urmare, este rezonabil să se concluzioneze că respectivele constatări menționate mai sus sunt încă valabile.
               
            
            
               •Consultările cu părțile interesate
            
            
               
                  Pentru raportul menționat mai sus, statele membre au fost invitate să își prezinte experiența și evaluările măsurilor. Părțile interesate au fost consultate prin intermediul Grupului de experți în domeniul TVA.
               
               
                  În general, statele membre au considerat că mecanismul de taxare inversă prevăzut la articolul 199a din Directiva TVA este un instrument eficace și eficient pentru combaterea fraudei în domeniul TVA. Datorită introducerii mecanismului de taxare inversă, cazurile de fraudă s-au redus semnificativ sau au dispărut în sectoarele definite. De asemenea, această opinie a fost împărtășită în răspunsurile primite de la părțile interesate consultate din mediul de afaceri, care consideră că mecanismul de taxare inversă este o măsură temporară eficientă de combatere a fraudei. 
               
               
                  În ceea ce privește mecanismul de reacție rapidă prevăzut la articolul 199b din Directiva TVA, deși nu a fost utilizat niciodată, majoritatea statelor membre au considerat că acesta este în continuare un instrument util și o măsură preventivă utilă în cazuri excepționale de fraudă neprevăzută în domeniul TVA.
               
            
            
               •Obținerea și utilizarea expertizei
            
            
               
                  În contextul elaborării raportului menționat mai sus, Grupul de experți în domeniul TVA a fost consultat cu privire la funcționarea și efectele măsurii prevăzute la articolul 199a din Directiva TVA. Feedbackul primit a sugerat că mecanismul de taxare inversă pentru anumite livrări este considerat un instrument temporar eficient pentru combaterea fraudei. 
               
               
                  În general, mecanismul opțional de taxare inversă a fost evaluat în studii anterioare
                     11
                  . În cadrul evaluării impactului care însoțește propunerea privind aplicarea temporară a unui mecanism generalizat de taxare inversă
                     12
                  , s-a realizat o evaluare a unui mecanism general de taxare inversă (care a inclus și o comparație cu taxarea inversă la nivel sectorial) pe piața internă. 
               
            
         
         
            
               •Evaluarea impactului
            
            
               Inițiativa prelungește pentru o nouă perioadă limitată aplicabilitatea măsurilor prevăzute la articolele 199a și 199b din Directiva TVA pentru a sprijini statele membre în combaterea fraudei în domeniul TVA pe parcursul discutării de către statele membre, în cadrul Consiliului, a unei reforme mai cuprinzătoare a sistemului TVA.
            
            
               
                  Având în vedere activitatea în curs a Comisiei privind sistemul definitiv de TVA și modernizarea obligațiilor de raportare, precum și impactul preconizat al acestuia asupra combaterii fraudei, o reevaluare sau o revizuire a măsurilor nu ar fi utilă pentru moment, deoarece orice concluzie ar fi tranzitorie și ar trebui reevaluată în lumina acestor posibile norme noi.
               
            
            
               4.IMPLICAȚIILE BUGETARE
            
            
               
                  Propunerea nu va avea implicații negative pentru bugetul Uniunii. 
               
            
            
               5.ALTE ELEMENTE
            
            
               •Explicarea detaliată a dispozițiilor specifice ale propunerii
            
            
               În ceea ce privește mecanismul opțional de taxare inversă prevăzut la articolul 199a din Directiva TVA, se propun două modificări.
            
            
               În primul rând, perioada de aplicare se prelungește până la sfârșitul anului 2025. Această perioadă pare a fi rezonabilă pentru a permite continuarea negocierilor din cadrul Consiliului privind sistemul definitiv de TVA. În cazul în care sistemul definitiv de TVA nu intră în vigoare înainte de această dată, având în vedere clauza de încetare a efectelor, regimul prevăzut la articolul 199a din Directiva TVA ar putea să se încheie în 2025. În cazul în care sistemul definitiv de TVA ar urma să intre în vigoare înainte de 2025, articolele 199a și 199b vor fi modificate și, prin urmare, vor înlocui normele actuale a căror aplicabilitate este prelungită.
            
            
               În mod similar, această prelungire este legată, de asemenea, de elaborarea și adoptarea unei propuneri a Comisiei privind TVA în era digitală, pentru care, în acest stadiu, nu poate fi prevăzută o dată de intrare în vigoare. Adoptarea propunerii de către Comisie este programată pentru 2022. Prin urmare, sfârșitul anului 2025 reprezintă și în acest context un termen rezonabil pentru adoptarea propunerii de către Consiliu.
            
            
               În cazul în care, până la sfârșitul anului 2025, nu ar urma să intre în vigoare nici sistemul definitiv și nici normele privind TVA în era digitală, ar urma să se ia în considerare o prelungire suplimentară a aplicabilității articolelor 199a și 199b din Directiva TVA.
            
            
               În al doilea rând, se aduce o mică modificare de ordin tehnic în ceea ce privește eliminarea obligațiilor de raportare depășite pe care s-a bazat raportul susmenționat al Comisiei.
            
            
               
                  În ceea ce privește mecanismul de reacție rapidă prevăzut la articolul 199b din Directiva TVA, perioada de aplicare se prelungește, de asemenea, până la sfârșitul anului 2025.
               
            
            
               2022/0027 (CNS)
            
            
               Propunere de
            
            
               DIRECTIVĂ A CONSILIULUI
            
            
               de modificare a Directivei 2006/112/CE în ceea ce privește prelungirea perioadei de aplicare a mecanismului opțional de taxare inversă în legătură cu livrările de anumite bunuri și prestările de anumite servicii care prezintă risc de fraudă și a mecanismului de reacție rapidă împotriva fraudei în domeniul TVA
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 113,
            
            
               având în vedere propunerea Comisiei Europene,
            
         
         
            
               după transmiterea proiectului de act legislativ către parlamentele naționale,
            
            
               având în vedere avizul Parlamentului European
                  13
               ,
            
            
               având în vedere avizul Comitetului Economic și Social European
                  14
               ,
            
            
               hotărând în conformitate cu o procedură legislativă specială,
            
            
               întrucât:
            
            
               (1)Frauda fiscală în domeniul taxei pe valoarea adăugată (TVA) duce la pierderi bugetare considerabile și afectează funcționarea pieței interne. 
            
            
               (2)Articolul 199a din Directiva 2006/112/CE a Consiliului
                  15
                prevede utilizarea opțională de către statele membre a mecanismului de taxare inversă pentru plata TVA la livrarea anumitor bunuri și prestarea anumitor servicii predefinite care prezintă risc de fraudă, în special de fraudă intracomunitară cu firme „fantomă” (MTIC). Măsura specială bazată pe un mecanism de reacție rapidă (MRR) prevăzută la articolul 199b din directiva respectivă oferă statelor membre, în anumite condiții stricte, o procedură accelerată care permite introducerea mecanismului de taxare inversă, având ca rezultat un răspuns mai adecvat și eficace la cazurile de fraudă neprevăzută și masivă. Aplicabilitatea ambelor articole expiră la 30 iunie 2022. 
            
            
               (3)Comisia a adoptat două propuneri legislative
                  16
                pentru introducerea sistemului definitiv de TVA, care ar trebui să ofere un răspuns cuprinzător la frauda MTIC. Aceste propuneri, prevăzute inițial să intre în vigoare la 1 iulie 2022, sunt încă în curs de negociere în cadrul Consiliului și se preconizează că nu vor fi adoptate înainte de data respectivă și nu vor intra în vigoare la acea dată.
            
            
               (4)În urma pachetului fiscal
                  17
                și sub titulatura de „TVA în era digitală”, Comisia lucrează, de asemenea, la o propunere de modernizare a normelor de raportare, un sistem care ar furniza administrațiilor fiscale, eventual în timp real, informații detaliate cu privire la tranzacțiile individuale și care ar putea face ca aplicarea mecanismului de taxare inversă să devină caducă.
            
            
               (5)În 2018, Comisia și-a prezentat constatările cu privire la efectele mecanismelor prevăzute la articolele 199a și 199b din Directiva 2006/112/CE asupra combaterii fraudei
                  18
               . În cadrul raportului, statele membre și părțile interesate au considerat în general că mecanismul de taxare inversă prevăzut la articolul 199a din Directiva respectivă este un instrument temporar eficace pentru combaterea fraudei în domeniul TVA. În plus, statele membre au considerat în raportul respectiv că MRR este un instrument util și o măsură preventivă în cazuri excepționale de fraudă în domeniul TVA. De la momentul respectiv, condițiile juridice sau aspectele practice pentru aplicarea mecanismului de taxare inversă în cadrul sistemului de TVA al UE nu s-au modificat. De asemenea, Directiva TVA nu a fost modificată în mod semnificativ pentru a aborda problema fraudei MTIC într-un mod mai structural. Prin urmare, este rezonabil să se presupună că aceste constatări și considerații sunt încă în mare măsură valabile.
            
            
               (6)Având în vedere cele de mai sus, rezultă că măsurile prevăzute la articolele 199a și 199b din Directiva 2006/112/CE s-au dovedit a fi utile ca măsuri temporare și precise. Expirarea aplicabilității acestora ar priva statele membre de un instrument eficient de combatere a fraudei; prin urmare, este oportun să se prelungească aplicabilitatea acestor măsuri pentru o nouă perioadă limitată pentru a permite desfășurarea de negocieri în cadrul Consiliului cu privire la sistemul definitiv de TVA și pentru a permite dezvoltarea în continuare a unor norme de raportare modernizate, care urmează să fie adoptate între timp.
            
            
               (7)Prin urmare, Directiva 2006/112/CE ar trebui modificată în consecință,
            
            
               ADOPTĂ PREZENTA DIRECTIVĂ:
            
            
               Articolul 1
            
            
               Directiva 2006/112/CE se modifică după cum urmează:
            
            
               (1)Articolul 199a se modifică după cum urmează:
            
            
               (a)la alineatul (1), teza introductivă se înlocuiește cu următorul text:
            
            
               „Până la 31 decembrie 2025, statele membre pot să prevadă ca persoana obligată la plata TVA să fie persoana impozabilă beneficiară a următoarelor operațiuni:”;
            
            
               (b)alineatele (3), (4) și (5) se elimină.
            
            
               (2)La articolul 199b, alineatul (6) se înlocuiește cu următorul text: 
            
         
         
            
               „(6) Măsura specială MRR, astfel cum este prevăzută la alineatul (1), se aplică până la 31 decembrie 2025.”.
            
            
               Articolul 2
            
            
               Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Articolul 3
            
            
               Prezenta directivă se adresează statelor membre.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1).
               
               
                  
                     (2)
                  
                        De exemplu, transferul de certificate de emisii de gaze cu efect de seră, furnizările de telefoane mobile, furnizările de certificate pentru gaze și energie electrică, furnizările de servicii de telecomunicații și furnizările de cereale și alte culturi industriale.
               
               
                  
                     (3)
                  
                        Directiva 2010/23/UE a Consiliului din 16 martie 2010 de modificare a Directivei 2006/112/CE privind sistemul comun al taxei pe valoarea adăugată, cu privire la aplicarea opțională și temporară a mecanismului de taxare inversă pentru prestarea anumitor servicii care prezintă risc de fraudă (JO L 72, 20.3.2010, p. 1-2).
               
               
                  
                     (4)
                  
                        Directiva 2013/43/UE a Consiliului din 22 iulie 2013 de modificare a Directivei 2006/112/CE privind sistemul comun al taxei pe valoarea adăugată în ceea ce privește aplicarea facultativă și temporară a mecanismului de taxare inversă în legătură cu furnizarea anumitor bunuri și servicii care prezintă risc de fraudă (JO L 201, 26.7.2013, p. 4-6).
               
               
                  
                     (5)
                  
                        Directiva 2013/42/UE a Consiliului din 22 iulie 2013 de modificare a Directivei 2006/112/CE privind sistemul comun al taxei pe valoarea adăugată în ceea ce privește un mecanism de reacție rapidă împotriva fraudelor în materie de TVA (JO L 201, 26.7.2013, p. 1).
               
               
                  
                     (6)
                  
                        Directiva (UE) 2018/1695 a Consiliului din 6 noiembrie 2018 de modificare a Directivei 2006/112/CE privind sistemul comun al taxei pe valoarea adăugată în ceea ce privește perioada de aplicare a mecanismului opțional de taxare inversă în legătură cu livrările de anumite bunuri și prestările de anumite servicii care prezintă risc de fraudă și a mecanismului de reacție rapidă împotriva fraudei în domeniul TVA (JO L 282, 12.11.2018, p. 5-7).
               
               
                  
                     (7)
                  
                        Raport al Comisiei către Consiliu și Parlamentul European privind efectele articolelor 199a și 199b din Directiva 2006/112/CE a Consiliului asupra combaterii fraudei [COM(2018) 118/2]. 
               
               
                  
                     (8)
                  
                        Propunerea de introducere a sistemului definitiv de TVA se bazează pe două propuneri diferite de directive ale Consiliului: o propunere care stabilește principiile sistemului și o propunere care detaliază măsurile tehnice pentru a asigura funcționarea eficace a acestuia. Acestea sunt:
                  Propunerea de directivă a Consiliului de modificare a Directivei 2006/112/CE în ceea ce privește armonizarea și simplificarea anumitor norme din sistemul taxei pe valoarea adăugată și introducerea sistemului definitiv de impozitare a comerțului dintre statele membre [COM(2017) 569 final], respectiv Propunerea de directivă a Consiliului de modificare a Directivei 2006/112/CE în ceea ce privește introducerea măsurilor tehnice detaliate privind funcționarea sistemului definitiv de TVA pentru impozitarea comerțului dintre statele membre [COM(2018) 329 final].
               
               
                  
                     (9)
                  
                        Comunicare a Comisiei către Parlamentul European și Consiliu – Plan de acțiune pentru o fiscalitate echitabilă și simplificată în sprijinul strategiei de redresare [COM(2020) 312 final].
               
               
                  
                     (10)
                  
                        Raport al Comisiei către Consiliu și Parlamentul European privind efectele articolelor 199a și 199b din Directiva 2006/112/CE a Consiliului asupra combaterii fraudei [COM(2018) 118/2]. 
               
               
                  
                     (11)
                  
                        A se vedea: 
                  https://ec.europa.eu/taxation_customs/system/files/2016-09/kp_07_14_060_en.pdf
                  .
               
               
                  
                     (12)
                  
                        Evaluarea impactului propunerii în ceea ce privește aplicarea temporară a unui mecanism generalizat de taxare inversă în legătură cu furnizarea de bunuri și servicii care depășesc un anumit prag [SWD(2016) 457].
               
               
                  
                     (13)
                  
                        JO C , , p. .
               
               
                  
                     (14)
                  
                        JO C , , p. .
               
               
                  
                     (15)
                  
                        Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (JO L 347, 11.12.2006, p. 1). 
               
               
                  
                     (16)
                  
                        Propunerea de directivă a Consiliului de modificare a Directivei 2006/112/CE în ceea ce privește armonizarea și simplificarea anumitor norme din sistemul taxei pe valoarea adăugată și introducerea sistemului definitiv de impozitare a comerțului dintre statele membre [COM(2017) 569 final] și 
                     Propunerea de directivă a Consiliului de modificare a Directivei 2006/112/CE în ceea ce privește introducerea măsurilor tehnice detaliate privind funcționarea sistemului definitiv de TVA pentru impozitarea comerțului dintre statele membre [COM(2018) 329 final].
               
               
                  
                     (17)
                  
                        Comunicare a Comisiei către Parlamentul European și Consiliu – Plan de acțiune pentru o fiscalitate echitabilă și simplificată în sprijinul strategiei de redresare [COM(2020) 312 final].
               
               
                  
                     (18)
                  
                        Raport al Comisiei către Consiliu și Parlamentul European privind efectele articolelor 199a și 199b din Directiva 2006/112/CE a Consiliului asupra combaterii fraudei [COM(2018) 118/2].